LidanRubinov/Halacha-QA huggingface dataset:
שאלה: מאיזה גיל עומדים לזקן: זמן רב אני מתלבט כיצד עלי לנהוג כאשר נכנס אדם מבוגר לבית הכנסת. אם אתחיל לעמוד לכבוד כל שיבה הדבר יראה מוזר ולא מקובל בבית הכנסת, מה גם שזה עלול להפריע למהלך התפילה (האם כל כמה דקות כל הקהל יעמוד על רגליו?!). גם אם החיוב לעמוד הוא רק כשהאדם עובר סמוך לד אמותיך זה עדיין עלול להפריע. באופן כללי יותר, אולי בגלל שלא מקפידים על כך כ"כ אפשר לומר שזה כעין מחילה מצד המבוגרים? אשמח לתשובה עם מקורות ככל הניתן כיצד על קהל המתפללים לנהוג.
תשובה: מכיון שב"ה רבו המבוגרים בימינו בגלל הארכת תוחלת החיים, קשה לדרוש עמידה בפני כל מבוגר מעל 70. מה גם שמבוגר מעל 70 בדרך כלל רואה את עצמו צעיר ועלול להיפגע מזה שמתייחסים אליו כאילו הוא זקן. משתי סבות אלו אנו מניחים שהמבוגרים מוחלים על כבודם ואינם מעוניינים שיקומו מפניהם. אך בפני ישיש בסביבות ה-90 יש לעמוד.
שאלה: עמידה לתלמיד חכם וזקן בימינו: הרב. "והדרת פני זקן" מי נכלל בגדר תלמיד חכם שצריך לכבדו בעמידה? שמעתי שזה אפילו מי שהוא יניק וחכים, אבל מה בדיוק הכוונה הרי יש המון כאלו ולא נהוג לעמוד לכבודם? עוד ארצה לדעת האם התורה חייבה לזקן ושיבה עמידה גמורה או שדי בהידור בעלמא? והאם יש הבדל בין ת"ח למבוגר? ו
תשובה: ב"ה התרבו בימינו הזקנים, בגלל תוחלת החיים שהתארכה, אך מצות התורה לא התחלפה ולא תתחלף. עם זאת, סביר להניח שרוב הזקנים מעל 70 מוחלים על כבודם ואין צורך לקום מפניהם, כי הם עצמם אינם רואים את עצמם זקנים כל כך בגלל מצב בריאותם התקין, ב"ה. אך מפני ישישים ממש, דהיינו: זקנים מעל 80 ובפרט מעל 90, נלענ"ד שראוי לקום. אך די בקימה קצרה.
שאלה: מעשר כספים בתרומה לבית הכנסת: אם תרמתי לברכת השנה בבית הכנסת, ביום כיפור, האם זה נחשב מעשר כספים?
תשובה: בהחלט.
שאלה: להתגייס לקבע כנהג: האם אני יכול להתגייס לקבע כנהג בט"ש (סיורים ביישובים וכדו ) אע"פ שזה כרוך בנסיעה בשבת? האם יש הבדל בין העבודה הזאת לחייל סדיר שעושה את זה כחיוב?
תשובה: פעילות הבט"ש הינה מצווה!! וכל מי ששותף לה, הן יר והן בקבע או במילואים, כולם זוכים במצווה חשובה. וה' ישפיע עליהם ברכת טוב בזכות מעשיהם.
שאלה: ברכת המזון בסעודה שלישית: הרב, בסעודה שלישית כשמסיימים לאכול לפני השקיעה אבל מברכים אחרי צאת הכוכבים אומרים "רצה"? אם אפשר אשמח לקבל מקור.
תשובה: עיין שולחן ערוך אורח חיים, סימן קפח, סעיף י. בברכת התורה, WWW.Yeshiva.org.il
שאלה: העברת ילד בי"ס: אנו משפחה עם 5 ילדים, חדשה בישוב בבנימין. הגענו לישוב ללא בדיקה מוקדמת של מוסדות הלימוד. רשמנו את שלושת ילדינו לביה"ס ממ"ד-תלמוד-תורה המקומי וב"ה אנו מרוצים עם שני הקטנים. עם הגדול הלומד בכתה ד פחות. הוא לא הולך בשמחה לביה"ס, וההרכב החברתי בכיתה לא משהו. בדקנו ת"ת טוב מאד הנמצא בישוב קרוב, בו לומדים מעל 30 ילדים מהישוב שלנו, אך רק ילד אחד מהשכבה של בנינו (כתה ד ). אם נעביר אותו, יהיה זה ביה"ס הרביעי בו לומד הילד בארבע השנים האחרונות. אני הייתי רוצה שבני למקום בו יש דגש על אהבת תורה, וחינוך יותר חם ומעמיק, למרות הנסיבות הנ"ל, אך בעלי חושש שמא זה יהיה בעוכרי הילד. שאלתי היא: האם אכן לחשוש כ"כ? (הילד מאד חברותי ויש לו גב חזק בבית.) איך כדאי לנהוג? מאד,
תשובה: חשוב מאד שילד ילמד במקום שגם ההורים שמחים בהיותו שם. ילד מרגיש כשההורים לא מגבים את בית ספר. לכן למרות המעברים הרבים נראה שגרוע יותר להיות באופן רציף במקום שאתם לא מרוצים. לכן יש לכם שתי אפשרויות., או לשמוח במה שיש עתה או לשלוח לת"ת. הילדים בדרך כלל יודעים להשתלב.
שאלה: התרת נדרים אחרי לידה ראשונה: אני בהריון ראשון ורגילה עכשיו להתפלל 2 תפילות ביום (אשכנזיה), וכן להגיד ספר תהילים חודשי ולימוד שבועי קבוע. ייתכן מאוד שאחרי הלידה לא אוכל לעמוד בנ"ל, ושאלתי היא האם צריך לעשות התרת נדרים לכך או שאשה עם ילדים פטורה אוטומטית עם הלידה?
תשובה: שיהיה בשעטו"מ. אם את מתכוננת להפסיק לגמרי להתפלל מנחה,עליך לעשות התרת נדרים. אך אם את מתכוונת בעקרון להמשיך אלא שייתכן שלא תוכלי להתפלל מנחה כל יום, אינך צריכה להתיר נדרים.
שאלה: הפסק בין תפילין של יד לשל ראש: רציתי לשאול. אני מניח את תפילין של יד בודק אם הוא במקום הנכון, וקצת יוצא לי לפעמים שאני מישר את הרצועה שהסתבכה. האם זה נקרא הפסק וצריך לברך שוב מתי שאני מניח תפילין של ראש?
תשובה: אינו נחשב הפסק בכדי לברך על תפילין של ראש.
שאלה: האם ניתן לסמוך על התווית: קנית מעיל מחברה ישראלית שאין בו "כריות", הוא מיוצר בסין ורשום עליו 100 פוליאסטר גם בביטנה וגם בחלק החיצוני. 1. האם אני צריכה לחשוש לשעטנז? 2. האם ברמה הכללית אפשר להסתמך על הפתקיות?
תשובה: וברכת ד' אם אין ברכיבים צמר או פשתן, אין צורך לחוש לכלאים. אם יש חלק צמר אז יש מקום לחשש שמא יש גם חוטי פשתן (שלא כלולים ברכיבים), ואז יש למסור לבדיקה. בברכת התורה והארץ הרב יהודה הלוי עמיחי מכון התורה והארץ כפר דרום אשקלון
שאלה: סיום מסכת בשנת אבל: האם מותרת השתתפות בסיום מסכת בשנת אבל?
תשובה: לספרדים מותר, אם אין שם כלי שיר. ( ילקו"י לח,כה)
שאלה: פתיחת שקית חלב ובעל חיים שנמצא בסכנה: במדרשה בירושלים היינו פותחים שקיות חלב בשבת עם מספריים זיגזג, האם זאת טעות? לגבי התחבושות, אם אי אפשר לחתוך עם היד אלא עם סכין או עם משהו אחר, אם כן, זה ר? דבר שלישי. אם בעל חיים נמצא בסכנה, מותר לטפלו בשבת ולהרימו או שזה נחשב מוקצה? השאלה נשאלה בהמשך לשאלה "פתיחת שקית ותחבושת בשבת"
תשובה: אין לפתוח שקית חלב במספריים. אין לחתוך תחבושת בשבת אלא להשתמש בכולה או לחלק את התחבושת מבעוד יום. צער בעלי חיים מדאורייתא, לכן אם יש צורך בכך מותר לטלטל בע"ח ע"מ לחלצו מהמקום בו הוא סובל.
שאלה: חילול שבת על מנת לברר היכן תלמיד: במצב שבו תלמיד בישיבה תיכונית לא הגיע לשבת ישיבה ואף אחד לא יודע איפה הוא, האם מותר לרב לחלל שבת על מנת לדעת היכן התלמיד?
תשובה: רק במקום חשש של פיקוח נפש יש היתר לחלל שבת. זאת גם אם החשש הינו רחוק.
שאלה: מעשר מעצים ציבוריים. ולגלות שסיפרו לשון הרע: 1. האם מותר לקטוף חרובים מעצים בגינות עירוניות? האם זה חייב במעשר? פעם שאלתי גנן של העיריה והוא אמר לי שאני יכול לקטוף, ניתן לסמוך עליו? 2. חבר שלי ניגש לאדם מסויים וסיפר לו שדיברנו עליו לשון הרע. כתוצאה מכך נגרמה עוגמת נפש רבה לאותו אדם וכן אנו כעסנו על החבר שסיפר לו. האם נהג כשורה או שהיה עדיף שלא היה מספר לו? אשמח למקורות ל-2 התשובות
תשובה: וברכת ד' 1. החרובים הם הפקר ופטורים מתרו"מ. עיין באמונת עתיך חוב' 15 עמ' 27 במאמרו של הרב וייל, הודפס גם בתורה והארץ ח"ד. 2. החבר לא היה צריך לספר, מכיוון שאין בכך תועלת, וזה לשון הרע פשוט. אמנם נחלקו הראשונים האם אדם שאמר לשון הרע על חברו צריך לגשת אליו ולספר על מנת לבקש סליחה, אבל בנידון השאלה אין היתר לספר סתם. בברכת התורה והארץ הרב יהודה הלוי עמיחי מכון התורה והארץ כפר דרום אשקלון
שאלה: יין נסך למנהג הספרדים - הבהרה: הרב מתכווין שגם אם הגוי רק הרים את בקבוק היין בלי לשכשך ופתח, שזה אסור? ומה גרם לאיסור, ההרמה או הפתיחה? השאלה נשאלה בהמשך לשאלה "יין נסך למנהג הספרדים - הבן איש חי"
תשובה: אם הגוי הרים בקבוק פתוח וישראל ראה שהגוי לא שכשך מתחילה ועד סוף - דעת השולחן ערוך בסוף סימן קכה, וכן פסק בחסד לאלפים, להתיר אפילו בשתיה. ולכתחילה אין לתת לגוי ליגוע בבקבוק פתוח ואפילו ע"י שמירה.
שאלה: היכן ידליק חולה המרותק למיטה: יורנו רבנו, האם פשוט שחולה שמרותק למטתו עדיף שימנה שליח שידליק בפתח לרה"ר מאשר שהחולה ידליק ליד מטתו, כי הדור מצוה עדיף על מצוה בו יותר מבשלוחו?
תשובה: אם הוא זקוק נפשית להדלקת הנר לידו, יש להדליק לידו.
שאלה: כתיבת ספר תורה בעצמו: שאלני אדם שרוצה לכתוב ס"ת, האם עדיף שהוא יכתוב או שיתן לחברו לכתוב שיש לו כתב יותר יפה? הירושלמי (יומא, ו, א) כותב שאם יש עומר לח שכבר קצור זה עדיף מאשר לקצור עומר יבש, הרי לן שמבטלים מצוות קצירה כדי שיהיה משובח בגופו. וה"ה כאן.
תשובה: כתב יפה עדיף. ת לסופר נחשב כאילו כתב בעצמו.
שאלה: בעל הבית שרוצה לקבוע שוב מזוזה: מישהו קבע מזוזה בבית של חברו ובירך ללא רשות. האם הבעלים יכול להוציא ולברך שוב או פתרון אחר?
תשובה: אין צורך לעשות דבר, המזוזה כבר נקבעה והוא פטור.
שאלה: הכח של בלק ובלעם: לא ברור לי הכוח של בלק ובלעם לקלל ח ו את עם ישראל. איך הם היו כלכך חזקים שהצטרכה התערבות אלוקית על מנת למנוע את רוע הגזרה? אודה על תשובה מפורטת! וכן וגם אם זה נעשה בכישופים גדולים, איך זה אמור להשפיע בכלל הרי הם סה"כ בני אדם? מראש תלמידה לשעבר מביה"ס חילוני שרוצה להתחזק ביהדות.
תשובה: ב"ה שמחתי מאד לקבל את השאלה היפה, שאלה המראה על חשיבה יפה ורצינית. בעולם שלנו אין דבר מושלם, לכל דבר יש את היתרונות שלו ואת החסרונות שלו. כל אחד מאיתנו נפגש עם מציאות חלקית, והשאלה המרכזית היא מהו העיקר. האם העיקר הוא מה שיש לאדם או על מה שחסר לאדם. חכמינו זכרונם לברכה לימדו אותנו שהיה לו כשרון גדול מאוד, שהוא היה יודע לכוון לרגע שבו ה' כביכול כועס. הרב קוק זצ"ל פרש שהכוונה היא לכוון על נקודת החסרון ולהדגיש אותה. ככל שמדגישים את החסרון כך הדבר הקיים מאבד את המשמעות שלו, את החשיבות שלו. כך זה גם בכל דבר בחיים שלנו. אם אדם מקבל מתנה חדשה והוא שמח בה מאוד. אך כשהוא יראה חסרון בה, ככל שידגישו את החסרון הזה שבה, כך כל ההנאה שלו מהמתנה תיעלם. אותם הגדולים, רצו רע, רצו להחזיק את נקודת הרע ולהדגיש אותה, וכך הם היו מסוגלים להזיק. אך יש נקודה נוספת. אחד מיסודות העולם היא הבחירה החופשית. הבחירה החופשית היא שנותנת משמעות למעשים שלנו. אדם הבוחר מגלה בכך את הרצון שלו, מה חשוב לו, וממילא המעשה שלו מקבל משמעות. כך גם בכל העולם, העיקר הוא הבחירה החופשית שיש לאדם. כדי שבעולם תהיה בחירה אמיתית, צריך שהרע יהיה שקול כנגד הטוב. ככל שהטוב באותו הזמן גדול, כך גם הרע צריך להיות גדול. לכן, בדור שהצדיקים הם משה ואהרן, גם ההרשעים הם גדולים, ככל שהצדיקים משפיעים, כך גם הרשעים עלולים להשפיע. כמובן שאפשר להרחיב, אך זהו רוח הדברים. בברכת הצלחה רבה, הרב יצחק גרינבלט.
שאלה: הדלקת נר חנוכה בנר חשמל: הרב כותב בספרו (חלק ה, סימן כ, עמוד 169), ששמן זה לעיכובא בנר חנוכה ולכן אי אפשר להדליק בנר חשמלי, והרי בנר שעוה כן מדליקים? מה כוונת הרב?
תשובה: צריך מצבור של חומר בערה, כגון: שמן, פראפין או מצבר, בנר חשמלי רגיל אין מצבור של חומר בערה אלא הזרם נוצר כל הזמן בתחנת הכוח.
שאלה: לנסוע באופניים בשבת: האם מותר לנסוע באופניים בשבת?
תשובה: אסור לנסוע באופניים בשבת.
שאלה: נר חנוכה לספרדי המתארח: בקשוני לשאול לפי פסקי הרב בספרו ח"ה, סימן נח, עמוד 406. הרב מסיק שלמנהג הספרדים, השו"ע, חובת ההדלקה זה חובת בית. הגאונים כותבים והטור מביאו! בסימן תרע"ז, שאם יש כמה בעלי בתים בבית אחד, ישתתפו כולם בנר אחד. וזוהי בעצם שיטת הרמב"ם והשו"ע. האם ספרדי ואשתו שמתארחים שבת אצל חמיו ויש להם חדר עם חלון, האם אסור להם להדליק בנפרד אלא חייבים להשתתף בפרוטה כדעת הגאונים והרמב"ם והשו"ע?
תשובה: מכיון שהם משפחה בפני עצמה ויש להם חדר משלהם, עליהם להדליק בחדרם.
שאלה: להוסיף נר שבת כששכחנו להדליק: שכחנו להדליק נר שבת אך דלק אור (חשמל) בסלון (שבו אנו מדליקים בד"כ נרות). האם צריך להוסיף נר כל שבת?
תשובה: אם בסופו של דבר היה אור בדירה - לא צריך.
שאלה: לטלטל בספינת גויים ששטה בשבת: יהודי שאמור לנסוע בספינה של גויים ונוסעיה גויים. הוא יהיה שם 8 ימים. האם כדי שהוא יוכל לטלטל בשבת בתוך הספינה הוא צריך לשכור משהו מרב החובל הגוי? ומה בדיוק הוא יגייד לו?
תשובה: האם זו הבעיה היחידה שיש לו?
שאלה: ייאוש על זכיות יוצרים באינטרנט: למה אי אפשר שאייאושי מייאש, וזה בחינת שטף נהר קויו עיצו ואבניו שגם אם אומר איני מתיאש, הרי זה ברור שזה יתפרסם ויזלוג ואולי אפילו לפני שזה יצא? השאלה נשאלה בהמשך לשאלה "שימוש בתוצר של תוכנה לא חוקית"
תשובה: אכן יש הסוברים כך, אך למעשה אין לשייך את דין ייאוש וזוטו של ים לסוגיות של זכויות יוצרים, כיוון שהם נתחדשו במקום בו גוף החפץ של הבעלים אבוד ממנו, משא"כ בסוגיות זכויות יוצרים בהם החפץ המופשט עדיין 'נמצא' אצל הבעלים וזמין לשימושו, ומה שאחרים לוקחים הנאה מהיצירה שלו אינו מרחיק אותו מבעליו. הרב מרדכי גרוס.
שאלה: קידוש בבית הכנסת למי שלא יודע לעשות קידוש: שאלני רב בית כנסת שיודע בבירור על אנשים שמתפללים אצלו בליל שבת וכמעט ברור שלא יודעים לעשות את הקידוש ובבתיהם לא עושים קידוש, מה לעשות? האם אפשר לנהוג למעשה כרב זצ"ל באורח משפט, נח שאפשר להנהיג לעשות קידוש בליל שבת בביכ"נ בכזה מצב ובפרט אם זה יחבב את השבת על הצעירים?
תשובה: אפשר לעשות קידוש בתנאי שיאכלו מזונות. כדאי לעשות זאת בצורה מסודרת אחרי התפילה עם שיחה קצרה, שירים וכדו'.
שאלה: גישה נוקשה או זרימה חופשית בחינוך: יש לי שני ילדים בגיל שנתיים ובגיל שלוש. בשהותינו בבית בד"כ הילדים משתוללים (באופן טבעי) ולפעמים אף יותר מדי. האם יש צורך להעמיד להם גבולות בצורה ברורה ועקבית ואף להיות נוקשה לפעמים או שמא עדיף להימנע עד כמה שאפשר מלהעיר להם ולתת להם זרימה חופשית. מה הגישה החינוכית המועדפת? ב
תשובה: כל אדם צריך לראות מה מתאים לו ולבן זוגו. בחינוך אין דרך אחת נכונה. בחינוך לא טוב להיות חקיין. טוב שכל אחד יעשה מה שמתאים לו ולבן זוגו. בכל אופן חשוב לעמוד על מספר דברים. א. בני הזוג צריכים להיות מתואמים ולתת גיבוי אחד לשני. בוודאי שלא להבליט את חילוקי הדעות בפני הילדים. ב. להיות עיקביים. מחליטים על דבר מסויים לא לשנות את ההחלטות בכל רגע. ג. להבהיר לילד מהם הכללים בבית. לא לשלוף עונשים וכד' ללא אזהרה. צריך שיהיה ברור לילדים הכללים. על דבר מסויים זה יהיה השכר או העונש וכד'. ד. לא לחשוב שהתפקיד העיקרי שלנו זה להיות שוטרים. לזכור שעיקר הורות זה בליווי ולא בשוטרות. ה. יחס נכון בין השמאל שדוחה לימין שמקרבת.
שאלה: מתי ואיפה עדיף להדליק נרות חנוכה?: אנחנו נוסעים בצהריים להורים שלי כדי להיות שם בזמן הדלקת נרות חנוכה, ונחזור לביתנו בערב בשעה מאוחרת. האם עדיף להדליק בזמן אצל ההורים, או בביתנו כשנחזור מאוחר?
תשובה: עדיף להדליק בביתכם, אף בשעה מאוחרת, כי יש חובה להדליק בבית. חובת הדלקת נרות תלויה גם בגברא - באדם המדליק, וגם בחפצא - הבית. ומכיוון שאין אתם נשארים לישון בבית הוריכם, אין זה נחשב ביתכם. לכן ההדלקה צריכה להיות בשובכם הביתה. בעת ההדלקה כשחוזרים הביתה, אם בני הבית ערים או אפילו אם יש מעט אנשים ברחוב - ידליק מכיוון שיש בכך פרסומי ניסא. אפשר להדליק בבית בשעה מאוחרת מכיוון שאנו פוסקים כדעת הראשונים שאומרים שאפשר להדליק גם בלילה, ולא כדעת אלה שאמרו שאפשר להדליק רק בתחילת הערב. הדין זהה גם במוצאי שבת: כאשר מתארחים בשבת וחוזרים הביתה במוצ"ש, צריך להדליק בבית. כמובן שאם אפשר, יש להשתדל במוצ"ש להגיע הביתה מוקדם ככל האפשר ולהדליק.
שאלה: שמן שאינו ראוי לאכילה: האם עדיף להדליק נר חנוכה בשמן זית שראוי לאכילה או שאין עדיפות?
תשובה: אין צורך שיהיה ראוי לאכילה (שלא כמו אתרוג בו יש דרשה מיוחדת בגמרא שצריך להיות ראוי לאכילה). לעומת זאת, שמן שאסור בהנאה ישנו דיון בין הפוסקים האם מותר להדליק בו חנוכיה. לדעת הרב יעקב אריאל לחץ כאן לדעות החולקות לחץ כאן וכאן
שאלה: להניח שמש בחנוכיה מחוץ לבית: האם כשמדליקים חנוכיה מחוץ לבית יש להניח שמש או שלא חייבים?
תשובה: אני חושב שכיום גם בבית אין צורך בשמש, כי בכל חדר שנמצאים יש נורת חשמל דולקת ולכן לא יגיע לידי מצב של צורך להשתמש באור הנרות. לכן אין צורך גם בחוץ, כי לא משתמש בהם. אין להתייחס לשמש כאל תקנה שלמרות שבטל הטעם לא בטלה התקנה, כי זו אינה תקנה, זו דרך להתיר את השימוש באור הנרות, ואם אין צורך בהיתר זה, אין צורך בשמש.
שאלה: האם צריך לעשות עירוב במלון: שאלוני אנשים שנוסעים לשבת לבית-מלון האם יוכלו לטלטל בתוך המלון מבלי להזקק לעירוב הכללי? כי כולם אוכלים בחדר-אוכל אחד כמבואר בסימן שע, ד. וגם האבני-נזר יו"ד,שפ,אות ד כותב שבית-חולים או בית-מלון לא מקרי שהחדרים שכורים לאנשים שם אלא שנותנים כסף עבור שהותם שם והכל נחשב רשות אחת. מה דעת הרב?
תשובה: אין צורך בערוב.
שאלה: דין רודף בהריון בסיכון לאמא: אחת מתרי"ג מצוות היא דין רודף, שמותר לאדם להציל מישהו שרודפים אחריו גם במקרה שהרודף ימות. השאלה שלי: היא האם מותר לאישה בהריון להפיל את התינוק אם יש חשש לחייה? אם אפשר בבקשה לפרט ולהביא מקורות.
תשובה: אם יש חשש לחייה, התשובה היא כן. עיין ברמב"ם הלכות רוצח פרק א' הלכה ט'. אבל יש לדון בכובד ראש מה נקרא חשש לחייה ורק פוסק גדול יכול להכריע בשאלה כבדה כזאת.
שאלה: אתר שגולשים בו יהודים מחו"ל: הרב כתב בתשובה לחלק בין אתר הפועל בשבת בחו"ל לבין אתר בארץ. שאלתי היא - היות ובחו"ל (בייחוד ארה"ב) יש אחוז מסוים של יהודים, היינו שמתוך מאה גולשים לאתר מסתבר שישנם כמה יהודים שבגלישתם באתר חיללו שבת, ואם כן, מה מועיל שרוב הגולשים הם נכרים? השאלה נשאלה בהמשך לשאלה "הנאה ממלאכת שבת באתר אינטרנט"
תשובה: אנו הולכים אחרי הרוב.
שאלה: להשאיל תקליטור תורני לחבר: קניתי תקליטור תורני וברצוני להשאיל אותו כך שישתמש בו אדם נוסף. האם מותר לי לעשות את זה למרות התנגדות המוכר? האם יש למוכר זכות לאסור עלי לעשות מה שאני רוצה עם מה ששייך לי?
תשובה: עקרונית, יש יכולת למוכר לעשות זאת כמבואר בב"מ עח, ע"א. ואף שלא קי"ל כר' מאיר, שהעובר על דעת הבעלים נקרא גזלן, מ"מ אסור לעשות כן. ובמקרה ששייר במפורש בקנין ולא רק הודיע שאינו מרשה, גם חכמים מודים שאף נקרא גזלן (ראה מאמרו של הגרז"נ גולדברג שליט"א בתחומין כרך ו). אך בד"כ אף כשנכתב הדבר על גבי דיסקים וכד' פשוט שאין כוונתם ברצינות אלא רק רוצים להזהיר יותר כדי שלא יבואו להעתיק וכד', ודבר זה מאוד מצוי היום. ולכן נראה לי, שבמקרים אלו מותר ורק במקום שמסתבר שכוונתם ברצינות, כגון: כשיש הנחה למגזרים מסוימים, יש לברר זאת.
שאלה: הדלקת נרות לחייל במקום מסתור: חייל שיהיה בימי החנוכה הוא יהיה במקום מסוים, תחת קורת גג, ואסור לו להדליק נר או אור מסיבה ביטחונית. האם מותר לו להדליק מלפני השקיעה ועד 1-2 דקות לאחר-מכן? האם יוכל לברך ברכות בהדלקת נרות במצב כזה? חוץ מנרות אלו, עד למחרת בבוקר לא יראה נר אחר, כך כל יום.
תשובה: החייל יבקש מבני משפחתו שיוציאו אותו ידי חובה. וחייל ספרדי ינהג כך גם שאין סיבה ביטחונית.
שאלה: למכור כסותו בשביל נר חנוכה: עני חייב למכור כסותו עבור נר חנוכה. כמה הקפידה התורה על כבוד הבריות ואילו כאן הפשט שימכור את חולצתו וישאר רק עם גופיה? מה ההבנה בזה?
תשובה: הכוונה לבגד עליון כמו חליפה או ז'קט.
שאלה: פסוק להוראת מחשבים: אני מורה למחשבים בבית ספר יסודי דתי לבנות. ברצוני להעביר שיעור על חשיבות השימוש במחשב ככלי לימודי, כעזר, כמקור ידע נוסף וכו האם יש פסוק מדרש וכדו (מקור מהתנ"ך) שיכול להתאים?
תשובה: עלה אצלנו רעיון אחד, פסוק משמות לה: ל ויאמר משה אל-בני ישראל, ראו קרא ה' בשם, בצלאל בן-אורי בן-חור, למטה יהודה. לא וימלא אותו, רוח אלוהים, בחכמה בתבונה ובדעת, ובכל-מלאכה. לב ולחשוב, מחשבות--לעשות בזהב ובכסף, ובנחושת. לג ובחרושת אבן למלאות, ובחרושת עץ  לעשות, בכל-מלאכת מחשבת. לד ולהורות, נתן בליבו: הוא, ואוהליאב בן-אחיסמך למטה-דן. לה מילא אותם חכמת-לב, לעשות כל-מלאכת חרש וחושב, ורוקם בתכלת ובארגמן בתולעת השני ובשש, ואורג  עושי, כל-מלאכה, וחושבי, מחשבות. אם הגולשים ישלחו רעיונות נוספים, נשלח אלייך. בהצלחה בברכת התורה, WWW.Yeshiva.org.il
שאלה: גלגול נשמות לפי הקמטים במצח: הרב, חברה אמרה לי שאחד הרבנים (לא זוכרת את השם של הרב) אמר לה שכמות הפסים שנמצאים על המצח זה מספר הגלגלולים שאותו בן אדם עבר. אז רציתי לדעת אם זה נכון?
תשובה: גילגול נשמות נושא רציני מידי בשביל לומר דברים כאלה. חשוב לעסוק בדברים אשר מחזקים את האמונה בה' ומגבירים את לימוד התורה וקיום המצוות. וה' יצליח דרכך.
שאלה: מתי ידליק מי שאינו בביתו בזמן הדלקת נרות: מי שנוסע עם כל משפחתו בימי החנוכה, ובזמן ההדלקה ימצא בבית אחרים, אך יחזור לביתו מאוחר, היכן ידליק?
תשובה: ידליק בביתו יותר מאוחר. לברך הוא יוכל בתנאי שיהיו עמו בשעת ההדלקה לפחות עוד שניים מבני הבית (ברי חיובא, איש או אשה בגיל בר בת מצווה, אך לא מספיק קטן שהגיע לחינוך) ערים לצורך פרסומי ניסא, כמבואר בסי' תרעב משנ"ב סקי"א, או כשיש עדיין עוברים ושבים ברחוב במקום מגוריו, באותה שעה, אשר יוכלו לראות את הנרות. אם יוצא מביתו אחרי פלג המנחה, עדיף שיקדים להדליק נרות חנוכה בביתו לאחר פלג המנחה ובלבד שיתן שיעור שמן או נרות גדולים בכדי שידלקו לפחות עד חצי שעה אחר צאת הכוכבים (או אחר השקיעה לסוברים שממנה מתחיל זמן ההדלקה), כפי שנוהגים בהדלקת נרות חנוכה בערב שבת. אם יוצא לפני פלג המנחה ומשער מראש שיגיע מאד מאוחר באופן שלא יוכל לברך, עדיף שימנה שליח שידליק עבורו בזמן בביתו. עיקר התשובה הזאת, שעדיף להדליק בביתו יותר מאוחר, נכונה גם במי שחוזר לביתו במוצ"ש בימי החנוכה, שיזדרז לחזור הביתה וידליק בביתו ולא היכן שהתארח בשבת.
שאלה: פלפלים חריפים שבושלו במחבת בשרית: הרב, אכלנו פלפלים חריפים, שטוגנו במחבת שהיא בבסיסה בשרית, אבל לא טיגנו בה בשר ב3 הימים האחרונים, האם צריך להמתין לאחר האכילה 6 שעות כדי לאכול חלבי?
תשובה: ב"ה שלו-ם וברכה, כן. כי דבר חריף שטוגן משביח את טעם בלוע ומקבל אותו. הרב חגי בר גיורא
שאלה: להשלים פרק שירה בלילה: הרב. אני נוהגת להגיד כל יום פרק שירה. רציתי לשאול אם "מותר" לי להגיד את זה גם אחרי שקיעה (האם זה כבר לא נחשב היום הבא)? אמרו לי שבדברים אלו הלילה נחשב כמו המשך של היום אך רציתי לוודא את זה.
תשובה: מותר, מפני שכוונת האדם לומר בכל יום היא מהבוקר עד שהולכים לישון. וטוב לומר בלי נדר לפני שמקבלים לומר דברים.
שאלה: נר חנוכה עם מצבר חשמלי: אז לפי הרב, אם זה מנורה חשמלית עם מצבר יהיה אפשר לברך? השאלה נשאלה בהמשך לשאלה "הדלקת נר חנוכה בנר חשמל"
תשובה: אם מדובר בנורת ליבון - כן.
שאלה: לאכול לאחר ברכת המפיל: לכבוד הרב! סליחה, אם הקשיתי לשאול. אני הרזיתי, והרבה לא אוכל, ולפעמים רעב מאוד בערב עד שמרגיש שאם לא ארדם עד הבוקר בסביבות 3-4, וקרה לי שאכלתי ושתיתי מעט אחרי קריאת שמע על המיטה. אני מברך ברכת המפיל בלא שם ומלכות. האם אני חייב לחזור על סדר קריאת שמע על המיטה ולקרוא בתור בקשה את ברכת המפיל בלא שם ומלכות, שוב (שהרי אני לא אומר ברכת המפיל בתור ברכה, אלא, בתור בקשה יהי רצון וכו, ולא אומר בשם ומלכות וגם לא חותם בשם ומלכות, רק מהרהר בשם ומלכות)? מחילה, אם הקשיתי לשאול. מראש. השאלה נשאלה בהמשך לשאלה "ברכת המפיל בלא שם ומלכות"
תשובה: מותר לך לאכול כדין חולה, ולחזור על המפיל (בלי שם ומלכות).
שאלה: פיקוד אלקטרוני לדודים לחימום מים בשבת: האם פיקוד אלקטרוני המופעל במצב "שבת" מותר לשימוש לחימום דודי מים בשבת? במצב "שבת" המים מגיעים לטמפרטורה מקסימלית של 40 מעלות אוטומטית. ירידת הטמפרטורה כתוצאה של שימוש במים חמים אינה מפעילה את גוף החימום. גוף החימום מופעל על פי פרקי זמן קצובים של כל חצי שעה ללא קשר לחום המים כפי שנעשה בפלטה של שבת. בכבוד רב,
תשובה: מומלץ לברר בצומת אם המתקן פועל עפ"י ההלכה.
שאלה: מסיבות משפחתיות בשנת אבל: לכבוד הרב שליט"א, אשתי בי"ב חודש על אמה. האם מותר לערוך בבית מסיבת חנוכה משפחתי? מסיבת בת מצוה לבתי? בכבוד רב, השאלה נשאלה בהמשך לשאלה "מסיבת חנוכה בגן של בני בשנת אבל"
תשובה: תקיימו ערב לימוד, בעיקר סביב משניות, ולבסוף כיבוד עם ברכות מגוונות.
שאלה: צניעות גרבים- ברור: אני באה מבית דתי לאומי ובביתנו הבנות נוהגות ללבוש גרביים נליון והרי כבוד הרב כתב שאין בכך טעם אז האם אני צריכה להפסיק ללכת אתם או ללכת רק עם חצאיות ארוכות? השאלה נשאלה בהמשך לשאלה "ללבוש גרביים צנועות לבנות"
תשובה: המכסה עד לקרסול זוהי זכות גדולה. ולכן תמשיכי כך, ללכת עם חצאית ארוכה עד הקרסול או גרביים לפחות 40 dernier. וה' יצליח דרכך.
שאלה: תמונה בעזרת נשים: האם מותר או שלא ראוי לשים תמונות של צדיקים בעזרת נשים על הקיר בצד מערב?
תשובה: גם עזרת נשים היא ביכנ"ס אלא א"כ היא משמשת ליעודים נוספים. תמונות במערב אינן מפריעות לתפילה.
שאלה: בררתת אורז וניקוי חסה כשאמא מתנגדת: אני למדתי על חשיבות ניקוי האורז מחרקים ע"י ברירה או ניקוי כל העלים מחרקים ותולעים אבל אמא שלי מתנגדת בכל תוקף לזה אפילו אם אני זו שבוררת וזה לא מפריע לבישול שלה. היא אומרת שהיא רואה את זה ומשתגעת. גם לנקות חסה מתולעים לקח לי הרבה זמן עד ששיכנעתי אותה. מה לעשות איך לגרום לה לשתף פעולה בדבר ומה אני עושה בשבת כשזו התוספת היחידה שיש ואם לא אוכל ממנה היא תשאל ואולי תכעס או תעלב?
תשובה: ב"ה לך. צר לי לשמוע שאת נתקלת בקשיים כל כך לא נעימים ולא פשוטים. לפעמים מדהים לראות את התגובות של ההורים, בפרט על דברים שאמורים להיות כל כך פשוטים והגיוניים אף להם. הרי אף אחד לא רוצה לאכול כל מיני זוחלים, והנה כשמדובר בעניין זה, של איך לא לאכול זוחלים, פתאום יש התנגדות! זה ממש מדהים. אינני יודע ממה נובעת ההתנגדות של אמא שלך, אך כבר נתקלתי לא פעם, בהתנגדות כזו או אחרת של ההורים, ולפעמים על דברים ממש מוזרים, כמו בת שרצתה ללכת עם חצאית ועם חולצה, ואילו האמא נאבקה איתה שהיא תלבש בגדים לא צנועים! במכתבך נראה שאת יודעת איך להתמודד, וכבר הצלחת לצעוד קדימה בנושאים אחרים, ואף בעניין הזה, שהצלחת להגיע לבדיקה של דברים אחרים, הדורשים פחות. הכלל הראשון הוא לא להתייאש, להמשיך ולהאמין ולהמשיך ולדבוק באמת הגדולה שלך. הכלל השני הוא להימנע ממריבה. להיות עקשן אך לא להתווכח, אלא להישאר עם האמת שלך ולהמשיך בה, גם אם היא תדרוש הקרבה. הכלל השלישי הוא שחייבים המון המון סבלנות, להשקיע ולהתקדם, מתוך סבלנות. גם אם לפעמים נראה שממש קיר חוסם אותנו, צריך להמשיך ולעבור אותו ואז הכל מסתדר. חייבים להאמין ולשדר זאת, חייבים סבלנות ולהאמין. נסי להראות לה תמונות של חרקים באורז, ואם זה לא עוזר, נסי לדחוף אותה לקנות אורז נקי בואקום וכדומה. בברכת הרב יצחק גרינבלט
שאלה: נקיות בצינוק בכלא צבאי: האם עריק בצינוק בכלא צבאי מותר לו לו להרהר בדברי תורה אף על פי שהוא לא נקי והמקום לא נקי? (יש צואה אין מים וכו אין אפשר להכנס לדיכאון בלי דברי תורה כל היום). והאם מותר להתפלל בלב לה'? ועוד משהו, האם מותר לשבות רעב בשביל שיוציאו אותי מהכלא או לעשות חתך קטן להוציא דם? נכון שזה לא נשמע טוב אבל חיילים פשוט הצליחו להשתחרר ככה.
תשובה: צואה כאשר היא מכוסה אפילו בדבר שקוף כמו ניילון, מותר לקרות כנגדה שכתוב: "וכיסית את צאתך". וזה נכון כאשר אין ריח רע נודף (עו,א). כאשר יש ריח רע אסור להרהר. "ופשוט שמותר אדם להתבונן בבית הכסא בגודל שיפלותו ושבסופו כולו יחזור להיות עפר רמה ותולעה ואין נאה לו הגאווה" (מ"ב פו,ה). ידידי היקר, הצבא היא מסגרת נוקשה שלפעמים הקייטנות שהיו טרם השרות מקשות על חיבור למסגרת. שנה כיוון - כלא אינו מקום מתאים לך ולשכמותך ובודאי לא צינוק. תתיישר, תתחבר ותפתח דף חדש. וימחלו לך על העבר. וה' יצליח דרכך.
שאלה: הדלקת נרות חנוכה במכללה: לך הרב! אני הולכת למכללה בחנוכה. השעות שלי במכללה הן מ17:00 עד 21:00. האם אני חייבת בהדלקת נרות?
תשובה: מצוות נר חנוכה, נר איש וביתו. ולכן, כאשר מדליקים בביתך מוציאים אותך ידי חובה. אם לא מדליקים בבית, כשתחזרי תדליקי. חנוכה שמח.
שאלה: הדלקת נרות חנוכה לבחור שמתגורר מחוץ לבית: בחור שדירתו (דיור מוגן) מחוץ לבית. רוב החג ימצא בבית ההורים ויצא ע"י הדלקת אב המשפחה (ספרדים). במידה וישן בדירתו בחלק מהימים איך ידליק? א. חנוכיה משל עצמו? ב.יצא ע"י הדלקה משותפת בבית? ג. אינו צריך להדליק (מסתמך על ההדלקה בבית ההורים למרות שלא נוכח)? וחג אורים שמח.
תשובה: אם זה ביתו העיקרי, שישתתף בהדלקה בביתו (המוגן) וייצא ידי חובה.
שאלה: הרמת מכסה סיר מעל הפלטה: אם הרמתי מכסה מסיר שהיה על הפלטה בשבת ויש על המכסה (מבפנים) הרבה אדים שהפכו לטיפות. האם יש עניין להיזהר שלא יפלו טיפות לפלטה? האם מותר להחזיר אותו לאחר מכן לסיר?
תשובה: לא חוששים לאדים ולטיפות אלו. סיר שלא התבשל כל צורכו והמכסה הורם, אסור להחזירו מפני שממהר את בישולו. לכן, צריך להניח על הפלטה סירים מבושלים כל צרכם, בגלל זה ובגלל סיבות נוספות.
שאלה: לכבד כהן בזימון בכל פעם: אבקש את תשובת הרב דוד חי הכהן. מוסד שיש בו נערים שאוכלים יחד ומברכים ברכת הזימון, האם תמיד צריך לתת את הזימון לכהן בגלל "וקידשתו"?
תשובה: אפשר לתת לפעמים לאחרים אבל שיוסיפו לפני הזימון את המילים ברשות הכהן. וכדאי להסביר לו שזה מסיבה חינוכית, ועל כל פנים לתת לו לברך יותר פעמים מאשר לחביריו.